# Carles Puigdemont i Casamajó

Carles Puigdemont i Casamajó (Amer, 29 de desembre de 1962) és un periodista, emprenedor i polític català. Va ser alcalde de Girona i diputat al Parlament de Catalunya per la coalició independentista Junts pel Sí. Fou 130è President de la Generalitat de Catalunya (2016-2017)

## Citacions
### Alcalde de Girona (2011-2016)

* Els invasors seran foragitats de Catalunya, com ho foren de la pacífica Bèlgica, i la nostra terra tornarà a ésser, sota la República, en la pau i el treball, senyora de la seva llibertat i els seus destins. Visca Girona i visca Catalunya lliure!
       Assemblea anual de l'Assemblea Nacional Catalana (Girona), 16 de març de 2013.
          Discurs d'obertura l'assemblea anual de l'Assemblea Nacional Catalana (ANC), celebrat a Girona, el 16 de març de 2013 on va citar una frase del periodista gironí Carles Rahola. Aquesta frase es troba a l'article «L'heroisme», publicat el 6 d'agost de 1938, que fou un dels tres escrits que el van condemnar a mort per les autoritats franquistes.
* Per la nostra aspiració de futur com a poble, com a nació, sentim la necessitat d'una certa radicalitat democràtica, que és aquella que assegura jurídicament, atès que estem parlant de seguretat jurídica, aquella radicalitat democràtica que assegura jurídicament en els pobles que hi aspiren, en els pobles que hi aspirem, el seu dret de decidir lliurement el seu futur.
       I Congrés Biennal. Seguretat Jurídica i Democràcia a Iberoamèrica (Girona), 3 de juny de 2013.
          Discurs de benvinguda al I Congrés Biennal de Seguretat Jurídica i Democràcia a Iberoamèrica, celebrat a Girona del 3 al 5 de juny de 2013, on defensava el dret de decidir el futur polític de Catalunya.

### President de la Generalitat de Catalunya (2016-2017)
#### Debat d'investidura com a President de la Generalitat de Catalunya (2016)

Recull de citacions del discurs d'investidura de Carles Puigdemont, com a President de la Generalitat de Catalunya el 10 de gener de 2016 al Parlament de Catalunya:
* Sóc a Twitter des de fa més de vuit anys; abans que es conegués que jo era el candidat jo ja m’havia guanyat, sense comprar-ne ni un, gairebé vint mil followers, i amb mèrits propis.
* La grapa del feixisme sobre les nostres vides no la volem mai.
          Resposta a la presidenta del Grup Parlamentari de Ciutadans, Inés Arrimadas, després d'haver-li retret la publicació d'una frase a Twitter del periodista gironí Carles Rahola: «Els invasors seran foragitats de Catalunya.»

#### Discurs d'agraïment com a President de la Generalitat de Catalunya (2016)

* Us reiteraré allò que ja us he dit en privat a alguns de vosaltres: intentaré ser digne de les vostres expectatives i les vostres esperances.

#### Acte de presa de possessió com a President de la Generalitat de Catalunya (2016)

Recull de citacions del discurs de Carles Puigdemont en la presa de possessió com a President de la Generalitat de Catalunya al Saló Sant Jordi del Palau de la Generalitat, el 12 de gener de 2016:
* Acabo de prometre el càrrec de 130è president de la Generalitat de Catalunya explicitant aquesta lleialtat al Parlament i al poble de Catalunya, és a dir, entenent que el Parlament escull el president, i que el poble escull el Parlament en un cercle virtuós de legitimitat democràtica indiscutible.
* Jo no en sóc, de mariner, i potser de metàfores en faig poques, però sí que he volgut trobar el punt i final de la política de metàfores marineres, perquè jo no en puc proporcionar, amb la qualitat del president Mas i amb el coneixement d'ell, amb el tros d'un poema deliciós, d'un poema d'amor, d'un gran poeta turc, Nazim Hikmet, molt breu i deliciós, un passatge del qual diu el següent: “el més bonic del mar és allò que no hem navegat”.
* Estem ofegats i humiliats financerament, estem desatesos per les inversions de l'Estat, estem menystinguts en la nostra identitat i les nostres llengües. Per tant, ens cal l'eina que permeti al Govern garantir tot això. Tanmateix, com a president de la Generalitat és cert que això no ho podem fer de qualsevol manera. És més, jo no ho faré de qualsevol manera. És més, jo no permetré que es faci de qualsevol manera. Ho farem molt bé.
* No hi ha res que em motivi tant com poder respondre a les expectatives de la gent. Hi ha un líder polític proper, no ideològicament però si territorialment, que té una frase de capçalera, una idea que comparteixo: “imposible es solo una opinión”. La retindrem, però alhora jo també me n'estimo una altra per fer tot això, que és una que defineix Gaziel. L'admirat, recomanable Gaziel deia, i m'ho aplico: “sóc fal·lible, però insubornable”.

#### Declaració institucional del president Puigdemont, després de votar al referèndum de l'1 d'octubre (2017)

* Davant de la covardia dels qui usen la violència i els recursos de manera il·limitada de l'Estat m'admira i m'emociona la valentia dels milers de ciutadans que estan defensant les urnes i estant defensant els col·legis electorals perquè la gent pugui participar.
* Porres contra urnes. Violència contra civisme. Per aquest camí uns avancen cap a una vergonya, que els acompanyarà per sempre, els altres ensenyen al món una dignitat, una valentia i un coratge, que també ens acompanyarà per sempre.
"Espanya no perd mai l'oportunitat de fer el ridícul" - 24 de setembre de 2021.

## Referències

* ↑ Carranco, Rebeca «Puigdemont, l'alcalde que va demanar foragitar els invasors». El País, (09-01-2016) [Consulta: 14 gener 2017].
* ↑ «Carles Puigdemont». NacioDigitaltv. [Consulta: 9 gener 2016].
* 1 2 3 Catalunya. Parlament «Debat del programa i votació d’investidura del diputat Carles Puigdemont i Casamajó, candidat proposat a la presidència de la Generalitat» (PDF). Diari de Sessions del Parlament de Catalunya, XI legislatura, Sessió 6, (10-01-2016) [Consulta: 11 gener 2017].
* 1 2 3 4 Puigdemont, Carles. «Parlament del president Puigdemont en l'acte de presa de possessió com a 130è president de la Generalitat». Generalitat de Catalunya, 12-01-2016. [Consulta: 13 setembre 2023].
* 1 2 «Declaració institucional del president Puigdemont, després de votar al referèndum de l'1 d'octubre» (PDF). Generalitat de Catalunya, 01-10-2017. Arxivat de l'original el 1507948958. [Consulta: 6 juliol 2018].

## Enllaços externs

* Pàgina oficial de Carles Puigdemont i Casamajó